Ak ste zažili zlaté obdobie adventúr zo začiatku 90.rokov minulého storočia, istotne so slzou v oku spomínate na dobu kreslených príbehov od Lucas Arts a Sierry. Časy vtipných príbehov Monkey Islandov, či dobrodružných I.Jonesov sú nanávratne preč, o čom sme sa mohli presvedčiť vďaka "geniálnym" marketingovým ťahom vo vedení Lucas Arts - zrušenie Full Throttle 2 a Sam & Max: Freelance Police. O druhej menovanej hre sa toho popísalo dosť, dokonca sa na internete objavila petícia za obnovenie prác na pokračovaní príbehu psa a zajaca,ale nepomohlo ani to. Až na jedno malé oživenie legendy :). Druhý diel sa tak vďaka niektorým chorým hlavám, počítajúcich len zisk, ocitol na cintoríne zrušených gamesiek. Na kare sa stretlo mnoho hráčov a štipľavé slová na vedenie Lucas Artsu padali so zvýšenou frekvenciou.
Dnes však svitla nádej pre fanúšikov poctivých adventúr a možno sa - teraz sa zhlboka nadýchnite - NAPOKON DOČKÁME POKRAČOVANIA SAM & MAX! Ako nás šéfredaktor predpovedal (zrejme riadne hladil svoju vešteckú guľu... ehm), poslednou nádejou zostávala dohoda majiteľa práv Stevom Purcellom so zatracovaným Lucas Arts. Ten momentálne pracuje pre Pixar, no podarilo sa mu získať licenciu od Lucas Arts a tak teoreticky nič nebráni vo vytvorení druhého dielu. V blízkej budúcnosti uvidíme, čo sa so zábavnou zvieracou dvojicou stane, avšak plamienok nádeje sa zrazu rozhorel do menšieho ohníku a uvidíme, či sa z neho napokon vykľuje riadna vatra. Vyzerá to nádejne. Ďakujeme Steve.
Zdroj: www.ign.com